**GAND DE IARNA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

GÂND DE IARNĂ

E iarnă, bate vântul şi e frig!

Unde-ai plecat deodată, alergând?

Sunt tot mai singur pe acest Pământ.

Aş vrea un ceai şi să-l ascult pe Grieg!

Fantasme albe se rotesc pe-afară.

De sarabanda lor mă las furat.

Că te-am iubit, să ştii că n-am uitat.

Mai stau puţin şi voi pleca la gară.

Am născocit un tren, să mi te-aducă

Din depărtări de care n-am habar.

Îi schimbă însă linia vreun acar

De nu soseşti, frumoasa mea nălucă.

Mai trece câte-un tren şi-atunci te strig

Crezând că te zăresc la o fereastră.

De ce-ai fugit din veşnicia noastră?

E iarnă, bate vântul şi e frig.

Aş vrea un ceai şi să-l ascult pe Grieg!